पाली। उत्तर भारत से रही सर्द हवाओं से पूरा जिला ठिठुर रहा है। शनिवार को न्यूनतम तापमान 7.4 डिग्री और अधिकतम 24.0 डिग्री पर पहुंच गया। शुक्रवार की अपेक्षा रात का पारा शनिवार को 3 डिग्री बढ़ गया। हालांकि दिनभर शीतलहर चलती रही और लोग ठिठुरते रहे। आगामी दिनों में ठिठुरन और बढ़ सकती है।
वहीं लोगों की दिनचर्या भी प्रभावित होने लगी है। हालांकि जैसे-जैसे दिन चढ़ा वैसे-वैसे कुछ समय के लिए लोगों को थोड़ी राहत मिली। जैसे ही शाम ढलने लगी फिर से सर्द हवाएं तथा तापमान में गिरावट होनी शुरू हो गई। दिन के समय बादल छाए रहे। वहीं मौसम वैज्ञानिक अभी बारिश की संभावना नहीं जता रहे हैं।
तीन डिग्री बढ़ा पारा
एक ही दिन में रात का पारा 3 डिग्री बढ़ गया। शुक्रवार को न्यूनतम पारा 4.4 डिग्री था, जो कि शनिवार को 7.4 पर पहुंच गया। वहीं अधिकतम तापमान भी 24.0 डिग्री पर रहा।
इधर, माउंट में पारा 3 डिग्री पर
हिलस्टेशन माउंट आबू में शनिवार को न्यूनतम तापमान 3 डिग्री सेल्सियस पर रहा। शुक्रवार को यहां का न्यूनतम तापमान 2.4 डिग्री सेल्सियस रिकार्ड किया गया था। वहीं दिन का तापमान भी 20 डिग्री सेल्सियस रिकार्ड किया गया। तापमान कम होने से दिन में सूरज का तेज भी लोगों को राहत नहीं दिला पाया। दिन भर चली हाडकंपाती हवाओं ने जनजीवन को भी खासा प्रभावित किया। वहीं देर सुबह तक वादियों में छाए कोहरे में घूमने का भी मजा लिया।
माउंट आबू में कम हुए तापमान से जिलेभर में ठिठुरन बढ़ गई है।
लोगों ने जगह-जगह अलाव जलाकर सर्दी से बचने का जतन किया। सर्दी के कारण शहरवासी सुबह देर तक बिस्तर में दुबके रहे। आवश्यक काम से बाहर निकलने वाले लोग भी गर्म लबादों में लिपटे रहे। पर्यटन स्थलों पर भी धूप निकलने के बाद ही सैलानियों की चहल-पहल नजर आई।
अभी जारी रहेगा ठंड का असर
मौसम विशेषज्ञों के मुताबिक हिमालय के इलाकों में बर्फबारी के चलते उत्तर भारत के मैदानी इलाकों में ठंड का कहर जारी रहेगा।
आज तेज हवाएं चलेंगी
जिलेभर में रविवार को 10 किलोमीटर प्रतिघंटे की रफ्तार से तेज हवाएं चलेंगी तथा आर्द्रता भी 20 प्रतिशत के करीब रहेगी। वहीं बादल भी छाए रहेंगे।
मौसम वैज्ञानिकों ने बताया कि हिमाचल कश्मीर में बर्फबारी से ठंड बढ़ गई है। दो-तीन दिन बाद दिन रात का तापमान थोड़ा बढ़ सकता है। दिन के तापमान में विशेष अंतर नहीं आएगा। नए साल में फिर कड़ाके की ठंड पड़ने के अासार हैं।
awa_Deva hin_Deva bho_Deva hin_Deva bho_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva